**Seimo narės R. Baškienės pranešimas: ar ne laikas atsikvošėti ?**

|  |
| --- |
| 2009 m. spalio 6 d. pranešimas VIR    Nerimas dėl ateities Lietuvoje užvaldo vis platesnius visuomenės sluoksnius. Reguliariai susitikdama su rinkėjais jaučiu žmonių nepasitenkinimą bei nerimą dėl šalies ekonominės padėties. Lietuvos gyventojus labai piktina ir neatsakingas Seimo narių elgesys ekonominio nuosmukio metu, ypač – prabangių automobilių nuomojimasis iš lėšų, skiriamų Seimo narių parlamentinei veiklai.    Parlamentinei veiklai skirtų lėšų naudojimą aptarinėja visi. Praėjusioje Seimo kadencijoje šioms reikmėms buvo skiriama net virš 6 tūkstančių litų per mėnesį, maža to – neatsiskaitytinai! Dabar situacija gerokai pasikeitusi – Seimo nario atlyginimas nuo metų pradžios sumažėjo daugiau, nei 3 tūkstančiais litų (36 procentais), parlamentinei veiklai skiriamos lėšos – perpus, be to, kruopščiai atsiskaitome buhalterijai. Kokia bus nustatyta suma ateinantiems mėnesiams – greitai paaiškės balsavimo metu. Aš asmeniškai pritariu Seimo Pirmininkės Irenos Degutienės siūlymui sumažinti tam skirtą sumą iki 1 VMDU ir kviečiu kolegas pritarti šiam pasiūlymui.    Darbo grupė, rengusi teisės aktų pakeitimus dėl parlamentinių išlaidų naudojimo griežtinimo, pateikė pasiūlymus, kuriems pritarus parlamentinei veiklai skiriamų lėšų nebūtų galima naudoti kanceliarinėms prekėms, inventoriui (nuo puodelių iki televizorių ar šildytuvų) įsigyti, taksi ir viešbučių Lietuvoje paslaugoms apmokėti, mokymosi kursams, ekskursijų, grupių maitinimo išlaidoms ir t.t. Deja, neišdrįsta užimti griežtos ir bekompromisinės pozicijos dėl automobilių, nustatant galimą maksimalią sumą, kurią būtų galima skirti jų nuomai arba iš viso uždraudžiant nuomotis automobilius iš lėšų, skirtų parlamentinei veiklai.    Galutinį sprendimą priims Seimo valdyba. Tikiu, kad Seimo valdybos nariai, balsuodami už sprendimus dėl parlamentinei veiklai skiriamų lėšų, pirmiausia galvos ne apie savo ar kolegų gerbūvį, o apie Lietuvos žmones, vis blogėjančią jų finansinę padėtį bei viešąją nuomonę, smerkiančią išlaidavimą ekonominio sunkmečio metu.     Viename savo pranešime priminiau Valstybės politiko elgesio kodekso nuostatas. Manau, kad šias nuostatas reikia nuolat kartoti, kad atsikvošėtumėme:  **Pagarba žmogui ir valstybei;**  **Teisingumas;**  **Sąžiningumas;**  **Skaidrumas ir viešumas;**  **Padorumas;**  **Pavyzdingumas;**  **Nesavanaudiškumas;**  **Nešališkumas;**  **Atsakomybė.**    Priimdami sprendimus dėl parlamentinei veiklai skiriamų lėšų kiekvienas privalome pagalvoti, kaip mūsų poelgius, veiksmus supras visuomenė ir kokia įtaką tai darys Seimo, kaip institucijos, prestižui.    *Mišri Seimo narių grupė*  *Seimo narė R. Baškienė, tel. 8 698 42173* |